রাজসাক্ষী হচ্ছে হেডলি। বিনিময়ে শর্তসাপেক্ষে ক্ষমা
ডেভিড কোলম্যান হেডলিকে ‘বিশেষ শর্তসাপেক্ষে’ ক্ষমা করল মুম্বইয়ের এক আদালত। বৃহস্পতিবার এই রায় দিয়েছেন দায়রা আদালতের বিচারক জি এ সনপ। পরিবর্তে ২৬/১১’র মুম্বই জঙ্গিহানার অন্যতম চক্রী হেডলি ওই মামলার রাজসাক্ষী হতে রাজি হয়েছে। আদালতের নির্দেশ, এর আগে আমেরিকার আদালতে হেডলি যা কিছু তথ্য জানিয়েছে, তা সবই ভারতকে জানাতে হবে। এর ফলে মুম্বই হামলার সঙ্গে পাকিস্তানের যোগের কিছু তথ্যপ্রমাণ ভারতের হাতে আসতে পারে বলেও মনে করছেন অনেকে। বর্তমানে হেডলি ৩৫ বছরের জন্য আমেরিকার এক সংশোধনাগারে বন্দি রয়েছে। এদিন সেখান থেকেই ‘ভিডিও কনফারেন্সে’র মাধ্যমে আদালতের সওয়াল-জবাবে অংশগ্রহণ করে সে। সরকারপক্ষের বিশেষ কৌঁসুলি উজ্জ্বল নিকম তার পরিচয় দিয়ে বলেন, ‘‘দিস জেন্টলম্যান ইজ ডেভিড হেডলি।’’ বিচারক সনপ নিজের পরিচয় দিয়ে জানতে চান, সে আদালতের পরোয়ানা পেয়েছে কি না? তবে তিনি হেডলির বাড়ির ঠিকানা জানতে চাইলে ‘ভিডিও কনফারেন্সে’ উপস্থিত আমেরিকার বিচারবিভাগের কৌঁসুলি আপত্তি জানান। হেডলিকে তার বিরুদ্ধে অভিযোগগুলি পড়ে শোনান বিচারক সনপ এবং জানতে চান, সাক্ষ্য দেওয়ার জন্য তার উপর কেউ চাপ দিয়েছে বা ভয় দেখিয়েছে কি না। হেডলি জানায়, কেউ তাকে চাপ দেয়নি। সে ইতিমধ্যেই নিজের অপরাধ স্বীকার করেছে এবং আমেরিকায় সমঝোতার শর্ত অনুযায়ী সে আদালতে সাক্ষ্য দেবে। আগামী ৮ ফেব্রুয়ারি এই মামলায় সাক্ষ্য দেওয়ার কথা তার।
মুন্নাভাইয়ের মুক্তি আটকাতে চিঠি
মেয়াদ শেষের আগে অভিনেতা সঞ্জয় দত্তকে মুক্তি না দেওয়ার জন্য মহারাষ্ট্রের মুখ্যমন্ত্রী দেবেন্দ্র ফড়ণবীসকে চিঠি দিলেন এক সমাজকর্মী। প্রদীপ ভালেকর নামে ওই সমাজকর্মী চিঠিতে আশঙ্কা প্রকাশ করেছেন, অভিনেতাকে মেয়াদ শেষের আগে মুক্তি দিলে সেটা ‘হাই প্রোফাইল’ অপরাধীদের বিচারের ক্ষেত্রে ‘ভুল উদাহরণ’ হয়ে থাকবে। জেলে ভাল ব্যবহারের জন্য নির্দিষ্ট সময়ের আগেই সঞ্জয়কে মুক্তি দিতে চাইছে ফড়ণবীস সরকার। ‘মুন্নাভাই’ আগামী মার্চ মাসে      মুক্তি পেতে পারেন।
কসাব বেঁচে আছে। বললেন শিক্ষক
বেঁচে আছে আজমল কসাব। এই দাবি করে পাকিস্তানের সরকারকে বিব্রত করলেন আজমলের একদা শিক্ষক মুদাসির লকভি। ফরিদকোটের যে প্রাথমিক বিদ্যালয়ে আজমল তিন বছর পড়াশোনা করেছিল, মুদাসির সেখানকার প্রধান শিক্ষক। লাহৌরের এক আদালতের আধিকারিক সংবাদসংস্থা পিটিআই’কে এই কথা জানান। ওই প্রধান শিক্ষক মুম্বই মামলার মূলচক্রী জাকিউর রহমান লকভির আদি গ্রামের বাসিন্দা। ওই আধিকারিকের দাবি, লকভির ‘চাপে’র মুখে পড়েও এমন দাবি করে থাকতে পারেন ওই শিক্ষক।
মোদী-নীতীশ সাক্ষাৎ
প্রধানমন্ত্রী নরেন্দ্র মোদীর সঙ্গে দেখা করলেন বিহারের মুখ্যমন্ত্রী নীতীশ কুমার। বৃহস্পতিবার সংসদে প্রধানমন্ত্রীর দফতরে তাঁর সঙ্গে দেখা করেন নীতীশ। তাঁর বক্তব্য, এটি নিছক সৌজন্য সাক্ষাৎকার। এদিন রাষ্ট্রপতি প্রণব মুখোপাধ্যায়ের সঙ্গেও দেখা করেন তিনি। বিহারের বিধানসভা নির্বাচনের পর এই প্রথম দিল্লি গেলেন নীতীশ।
দিল্লি গণধর্ষণের দোষীর সঙ্গে চুক্তি
দিল্লি গণধর্ষণকাণ্ডে দোষী নাবালককে বিশেষ চুক্তিতে বাঁধতে চাইছে কেন্দ্রীয় স্বরাষ্ট্রমন্ত্রক। নির্যাতিতার পরিবারের তরফে উদ্বেগ প্রকাশ করার পরেই সরকারের এই সিদ্ধান্ত বলে মনে করা হচ্ছে। ছাড়া পাওয়ার পরেও যাতে সে অপরাধমূলক ঘটনায় জড়িয়ে না পড়ে, তাই এই চুক্তির পরিকল্পনা। চলতি মাসেই হোম থেকে মুক্তি পাবে ওই নাবালক।

মাল্যকে জেরা সিবিআইয়ের
ব্যাঙ্ক থেকে নেওয়া প্রায় ৯০০ কোটি টাকা ঋণ শোধ না করার অভিযোগে শিল্পপতি বিজয় মাল্যকে জিজ্ঞাসাবাদ করল সিবিআই। বৃহস্পতিবার দিল্লিতে সিবিআইয়ের সদর দফতরে তাঁকে ডেকে পাঠানো হয়। কিন্তু তাঁর সংস্থার তরফে জিজ্ঞাসাবাদের বিষয়ে আর কিছুই জানানো হয়নি।